Naâ ɨ̃rɨgɨ́pɨ niî'kãrã ãpêrã naâ me'rakãharã niirópɨ dihatárã,
pãharã́ masá niikã́ ĩ'yâkãrã niîwã.
Ãpêrã kẽ'ra Moisé ohâ'kere bu'erã́ Jesu bu'erã́ me'ra ɨpɨ́tɨ uúkũkãrã niîwã.
Be'ró Jesu kɨ̃ɨ̂ wãkûtiro a'tikã́ ĩ'yârã,
niî pe'tirã ĩ'yâ mariakãrã niîwã.
Kɨ̃ɨ̂ tiropɨ omá wã'ka,
põo tẽrírã wa'âkãrã niîwã.
Jesu kɨ̃ɨ̂ bu'erã́re sẽrí yã'akɨ niîwĩ:
—Yẽ'e nohóre toô maha paka uúkũrã weetí naâ me'ra?
niîkɨ niîwĩ.
Ni'kɨ́ naâ pãharã́ wa'teropɨ niigɨ́ yɨ'ti kehókɨ niîwĩ:
—Ɨ̃sâre bu'egɨ́,
yɨ'ɨ̂ makɨ wãtî sãháa no'o'kɨre miítiapɨ.
Yɨ'ɨ̂ makɨre uúkũ masitikã weemí.
Kɨ̃ɨ̂ no'ó wa'aró wãtî kɨ̃ɨ̂re yẽ'ê paâ kehe kũu mɨhami.
Kɨ̃ɨ̂ tohô weekã́,
ɨsêropɨ sa'pô tu'u,
kɨ̃ɨ̂ upîkarire kũ'rî wagɨa mɨhami.
Tohô wa'âgɨ,
bɨ'â mɨhami.
Yɨ'ɨ̂ mɨ'ɨ̂ bu'erã́re “Wãtîre kõ'â wĩroya”,
niîmiapɨ.
Naâ põo tẽótiama,
niîkɨ niîwĩ.
Jesu naâre niîkɨ niîwĩ:
—Mɨsâ neê ẽho peóse moó butia'.
Yɨ'ɨ̂ mɨsâre yoakã́ bu'êmikã,
neê tɨ'o masí wee' yuhûpɨ.
No'ó kã'a tero yoakã́ mɨsâ yɨ'ɨ̂re ẽho peótikã põo tẽógɨsari?
Kɨ̃ɨ̂ wi'magɨ́re yɨ'ɨ̂ tiro miítia,
niîkɨ niîwĩ.
Kɨ̃ɨ̂ tiropɨ mii ehákã,
wãtî Jesuré ĩ'yâgɨ,
wãkûtiro wi'magɨ́re wẽrîakã weékɨ niîwĩ.
Kɨ̃ɨ̂ dokê ke'a,
tũru maá kusia,
ɨsêropɨ sa'pô tu'uakɨ niîwĩ.
Tohô wa'akã́ ĩ'yâgɨ,
Jesu wi'magɨ́ pakɨre sẽrí yã'akɨ niîwĩ:
—No'ó kã'a tero yoâti a'té kɨ̃ɨ̂re tohô wa'aró?
niîkɨ niîwĩ.
Kɨ̃ɨ̂ pakɨ́ yɨ'tíkɨ niîwĩ:
—Wi'magɨ́pɨta tohô niisétiwĩ.
Pehetíri wãtî kɨ̃ɨ̂re wẽhé sĩ'rigɨ,
pekâ me'epɨ dokê ke'a,
diâpɨ dokê yõhakã wee mɨhámi.
Mɨ'ɨ̂re basiókã,
ɨ̃sâre pahá yã'agɨ wee tamúya,
niîkɨ niîwĩ.
Jesu kɨ̃ɨ̂re niîkɨ niîwĩ:
—Mɨ'ɨ̂ ẽho peókã maa,
basiókã'.
No'ó ẽho peórã maa niî pe'tise weetá basió',
niî yɨ'tíkɨ niîwĩ.
Tohô niikã́ tɨ'ógɨ,
wi'magɨ́ pakɨ karíkũ kehokɨ niîwĩ:
—Ẽho peó'.
Nemoró ẽho peó nemokã weeyá,
niîkɨ niîwĩ.
Jesu masá pãharã́ naâ tiropɨ omá wã'katikã ĩ'yâgɨ,
wãtîre kõ'â wĩrogɨ,
a'tîro niîkɨ niîwĩ:
—Wãtî uúkũtikã,
tɨ'otíkã weegɨ́,
mɨ'ɨ̂re wiháa duti'.
Ã'rí wi'magɨ́pɨre niigɨ́,
wiháaya.
Neê opâturi sãháa nemotikã'ya,
niîkɨ niîwĩ.
Kɨ̃ɨ̂ tohô niikã́,
wãtî karíkũ wihagɨ,
wi'magɨ́re opâturi wẽrîakã weékɨ niîwĩ.
Kɨ̃ɨ̂ wiháagɨ,
kɨ̃ɨ̂re wẽrî'kɨ weeró noho tohakã́ weékɨ niîwĩ.
Tohô weérã kɨ̃ɨ̂re ãpêrã “Wẽrîa wa'âmi”,
niîkãrã niîmiwã.
Jesu pe'e kɨ̃ɨ̂re amûkãpɨ yẽ'ê wehê wã'kokɨ niîwĩ.
Tohô weekã́,
kɨ̃ɨ̂ wã'kâ nɨ'kakɨ niîwĩ.
Be'ró Jesu wi'ipɨ́ sãháakã,
kɨ̃ɨ̂ bu'erã́ ãpêrã tɨ'otíropɨ kɨ̃ɨ̂re sẽrí yã'akãrã niîwã:
—De'ró weérã ɨ̃sâ wãtîre kõ'â wĩro masitiapari?
niîkãrã niîwã.
Kɨ̃ɨ̂ naâre niîkɨ niîwĩ:
—Kɨ̃ɨ̂ wãtî tohô sãhagɨ́ nohore Õ'âkɨ̃hɨre sẽrí,
be'tisé me'ra di'akɨ̃ kõ'â wĩrota basió',
niîkɨ niîwĩ.